বরিস বালিনস্কি

বরিস ইভানোভিচ ব্যালিনস্কি (২৩ সেপ্টেম্বর ১৯০৫ – ১ সেপ্টেম্বর ১৯৯৭) ছিলেন একজন ইউক্রেনীয়-দক্ষিণ আফ্রিকান জীববিজ্ঞানী, ভ্রূণবিজ্ঞানী এবং কীটতত্ত্ববিদ।
কিয়েভ বিশ্ববিদ্যালয় এবং পরবর্তীতে জোহানেসবার্গস্থ উইটওয়াটার্সরান্ড বিশ্ববিদ্যালয়-এর একজন অধ্যাপক বালিনস্কি ছিলেন পরীক্ষামূলক ভ্রূণবিদ্যা, ইলেকট্রন মাইক্রোস্কোপি এবংবিবর্তনীয় জীববিজ্ঞান ক্ষেত্রের একজন অগ্রণী গবেষক এবং ভ্রূণবিদ্যা বিষয়ক জনপ্রিয় পাঠ্যপুস্তক "এন ইন্ট্রোডাকশন টু এমব্রিওলজি"-এর রচয়িতা।
বালিনস্কি ১৯০৫ সালের ২৩ সেপ্টেম্বর কিয়েভ-এ জন্মগ্রহণ করেন, যা ছিল তৎকালীন রুশ সাম্রাজ্য-এর অংশ (বর্তমানে ইউক্রেন-এর রাজধানী)। তার বাবা, আইভান বালিনস্কি, ছিলেন একজন ইতিহাসবিদ, আইনজীবী এবং গ্যালেন কলেজের শিক্ষক। তার মা, এলিজাভেটা র‍্যাডজিমোভস্কা, ছিলেন একজন জীববিজ্ঞানের শিক্ষিকা। এলিজাভেটার পিসি (অথবা মাসি), ভ্যালেন্টিনা র‍্যাডজিমোভস্কা, ছিলেন একজন জীববিজ্ঞানী যিনি ইউক্রেনীয় স্বাধীনতা আন্দোলনে জড়িত ছিলেন। তার বাবা-মা ইংরেজি সাহিত্য ভালোবাসতেন এবং বাড়িতে ইউক্রেনীয়, রুশ ও ইংরেজি ভাষায় কথা বলতেন। পতঙ্গবিজ্ঞানের প্রতি তার অনুরাগ শুরু হয়েছিল ১৯১৬ সালে প্রজাপতি সংগ্রহের উপর একটি বই পাওয়ার মধ্যে দিয়ে, পাশাপাশি সেভেরিনোভকা গ্রামে কাটানো গ্রীষ্মকালীন দিনগুলো থেকেও, যেখানে তার দাদা মৌমাছি পালন করতেন।
তিনি সোভিয়েত প্রাণিবিজ্ঞানী ও বিবর্তনীয় জীববিজ্ঞানী ইভান শ্মালহাউসেন-এর ছাত্র ছিলেন এবং প্রথম দিকের সেইসব ব্যক্তিদের মধ্যে একজন ছিলেন যারা উভচর প্রাণীর ভ্রূণে অঙ্গোৎপত্তি প্ররোচিত করার ওপর পরীক্ষা-নিরীক্ষা করেন। তিনি মাত্র ২০ বছর বয়সে, তখনও স্নাতক থাকাকালীন, তার প্রথম বৈজ্ঞানিক গবেষণাপত্র প্রকাশের মাধ্যমে নিজেকে সুপ্রতিষ্ঠিত করেন।
তিনি ১৯২৮ সালে তার প্রথম স্ত্রী কাটিয়া সিনগায়েভস্কায়াকে বিয়ে করেন, যার সাথে তার একটি ভ্রূণবিদ্যা সেমিনারে সাক্ষাৎ হয়েছিল। বালিনস্কির ছেলে জন বালিনস্কি ১৯৩৪ সালে জন্মগ্রহণ করেন।
বালিনস্কি ১৯৩৩ সালে, মাত্র ২৮ বছর বয়সে, কিয়েভ বিশ্ববিদ্যালয়ের পূর্ণাঙ্গ অধ্যাপক হন এবং এর দুই বছর পর, ১৯৩৫ সালে, ইউক্রেনীয় বিজ্ঞান একাডেমী-এর উপ-পরিচালক নিযুক্ত হন। তিনি মাছ ও উভচর প্রাণীর বিকাশের ক্ষেত্রে একজন স্বীকৃত বিশেষজ্ঞ হয়ে ওঠেন।
প্রতিবিপ্লবী প্রচারণায় জড়িত থাকার অভিযোগে তার স্ত্রীকে ১৯৩৭ সালের ৭ অক্টোবর গ্রেপ্তার করা হয় এবং একটি গুলাগ-এ দশ বছরের কারাদণ্ডে দণ্ডিত করা হয়। এর ফলে বালিনস্কি অধ্যাপকের পদ এবং ইনস্টিটিউটের উপ-পরিচালকের পদ হারান। তার স্ত্রী, সিনগায়েভস্কায়া, ১৯৪৩ সালে পেরিটোনাইটিসে আক্রান্ত হয়ে মারা যান।
সোভিয়েত নিপীড়ন-এর শিকার বালিনস্কি দ্বিতীয় বিশ্বযুদ্ধের সময় জার্মান দখলদারিত্বের অধীনে কিয়েভে থেকে যান, যখন অন্যরা নিরাপদে সরে গিয়েছিল। জার্মানদের পশ্চাৎপসরণের পর তিনি ও তার পরিবার প্রথমে পজনান, পোল্যান্ড এবং পরবর্তীতে মিউনিখ, জার্মানি-তে পালিয়ে যান। ১৯৪৫ থেকে ১৯৪৭ সাল পর্যন্ত তিনি মিউনিখের অস্থায়ী ইউএনআরআরএ বিশ্ববিদ্যালয়-এ হিস্টোলজি (কলাস্থানবিদ্যা)-র অধ্যাপক হিসেবে কাজ করেন। ১৯৪৭ সালে ইউএনআরআরএ বিশ্ববিদ্যালয় বন্ধ হয়ে যাওয়ার পর, বালিনস্কি ১৯৪৭ থেকে ১৯৪৯ সাল পর্যন্ত স্বল্প সময়ের জন্য স্কটল্যান্ড-এ কনরাড হ্যাল ওয়াডিংটন-এর গবেষণাগারে ইঁদুরের ভ্রূণবিদ্যার ওপর কাজ করেন।
পরবর্তীতে, ১৯৪৯ সালে, তিনি দক্ষিণ আফ্রিকায় চলে যান, যেখানে তিনি দক্ষিণ আফ্রিকার পরীক্ষণমূলক জীববিজ্ঞানের অন্যতম প্রতিষ্ঠাতায় পরিণত হন। ১৯৪৯ সালে বালিনস্কি উইটওয়াটার্সরান্ড বিশ্ববিদ্যালয়ে প্রভাষক পদে যোগ দেন। তিনি এই শিক্ষা প্রতিষ্ঠানে প্রাণিবিদ্যা বিভাগের প্রধান নিযুক্ত হন এবং ১৯৫৪ থেকে ১৯৭৩ সাল পর্যন্ত এই পদে দায়িত্ব পালন করেন। ১৯৬০ সালে, উইটওয়াটার্সরান্ডে পড়ানো কোর্সগুলোর ওপর ভিত্তি করে বালিনস্কি "এন ইন্ট্রোডাকশন টু এমব্রিওলজি" গ্রন্থটি প্রকাশ করেন, যা বিশ্বব্যাপী সর্বাধিক ব্যবহৃত ভ্রূণবিদ্যা পাঠ্যপুস্তকগুলোর মধ্যে অন্যতম হয়ে ওঠে এবং পরবর্তী বহু বছর ধরে এই ক্ষেত্রে একটি মৌলিক পাঠ্যপুস্তক হিসেবে ভূমিকা রাখে।> তিনি ১৯৬৫ থেকে ১৯৬৭ সাল পর্যন্ত উইটওয়াটার্সরান্ডের বিজ্ঞান অনুষদের ডিন হিসেবেও দায়িত্ব পালন করেন। তিনি ১৯৬৬ সালে এন্টোমোলজিক্যাল সোসাইটি অফ সাউদার্ন আফ্রিকা-র সভাপতি হিসেবেও দায়িত্ব পালন করেন।
বালিনস্কি পতঙ্গবিজ্ঞানেও কাজ করেছেন এবং প্রধানত ককেশাস ও দক্ষিণ আফ্রিকা থেকে প্লেকোপ্টেরা ও ওডোনাটা নামক পতঙ্গ বর্গ এবং পাইরালিডি গোত্রের মথের নতুন প্রজাতি বর্ণনা করেছেন।
তিনি ১৯৯৭ সালের ১ সেপ্টেম্বর, ৯১ বছর বয়সে, জোহানেসবার্গ-এ তার নিজ বাড়িতে মারা যান। তার ছেলে জন বালিনস্কিও শিক্ষা গ্রহণ করে বিজ্ঞানী হয়েছিলেন। জন বালিনস্কি পরবর্তীতে উইটওয়াটার্সরান্ড বিশ্ববিদ্যালয়ে কাজ করেন এবং আইওয়া স্টেট ইউনিভার্সিটির প্রাণিবিদ্যা বিভাগের চেয়ারম্যান হিসেবে দায়িত্ব পালন করেন।